Uværet stenger veier over hele Norge
Vegtrafikksentralen oppfordrer folk i de nordligste fylkene til å holde seg hjemme hvis det ikke er absolutt nødvendig å dra ut. Kjøreforholdene er svært vanskelige med snø- og isdekke på veiene. Sjekk kjøreforholdene her:Vegtrafikksentralen Protokoll:Er du i uværet? Send oss dine bilder og historier!Saltstraumbrua utenfor Bodø har vært stengt i dag på grunn av den kraftige vinden, likevel trosser bilistene skiltingen og kjører. - Det var en som ringte og spurte hva straffen var for å kjøre over brua likevel. Jeg sa at det i verste fall var dødsstraff i og med at vinden kan ta bilene rett ut på sjøen, sier operasjonsleder Vidar Landås i Salten politidistrikt. Ifølge Landås har vinden løynet noe nordpå lørdag ettermiddag, men det er fortsatt verdt å merke seg at uværet ikke er helt over. - Det er noen bygg som har mistet tak og fire containere har blåst rett ut på havet i Sørfold. Det er noe vi jobber med å følge med på da det ligger oppdrettsanlegg der ute. Vi vil ikke ha en miløkatastrofe her så vi følger spent med utviklingen, sier han. Et enormt lavtrykk preger hele Vest-Europa denne helgen. Lavtrykket traff Sørlandet og Vestlandet natt til lørdag, mens det verste uværet er ventet i Nord-Norge lørdag. Lørdag formiddag var det Nordland som var hardest rammet, men ifølge værvarsler skal uværet gå nordover, og øke på i styrke. Rino Johansen er med familien sin på juleferie i Strømnes. Han sier til VG Nett at det har blåst godt i hele dag. - Det er litt roligere nå, men før i dag var det bra kast i vinden, for å si det pent. Det kommer og går, noen ganger er det krafig vind, andre ganger mer rolig. Vi får bare følge med, sier han. Også i Sørvåg i Lofoten har de fått kjenne på uværet i dag. Stine-Mari Olsen forteller at de har vært uten strøm på grunn av den kraftige vinden. - Det har vært mye vær og vinden har vært kraftig. Strømmen mistet vi tidlig i dag, men den har vi fått tilbake endelig. Det har gått med noen stearinlys, men vi er godt vant med dårlig vær her oppe, vi liker jo uvær, sier hun til VG Nett. - Hvordan er det akkurat nå? - Det er litt roligere, men vi kjenner det fortsatt. Det blåser mye.Ifølge NTB opplyser politiet i Salten at tre ukrainere som overnattet i telt i Åselidalen, hatt behov for assistanse. - Teltet deres var i ferd med å gå i oppløsning, forteller operatøren. De tre ble etter hvert funnet av scooterpatruljer fra Røde Kors, og brakt til ei turistforeningshytte, der de vil bli til søndag. Også fergestrekningene Bognes-Skarberget, Kilboghavn-Jektvik og Bodø-Moskenes er stengt på grunn av sterk vind. Samtidig er det kolonnekjøring på E6 over Saltfjellet, samt på E10 ved Bjørnfjell ved Narvik og E69 Skarsvåg-Nordkapp.Det er ikke bare i Nord-Norge det er stengte veier. I Hedmark og i Oppland er fylkesvei 27 over Venabygdsfjellet stengt på grunn av uvær. Det advares mot økende snøskredfare i disse områdene. I Telemark og Buskerud advares det mot svært vanskelige kjøreforhold med snø- og isdekke på veiene. I Sogn og Fjordane er fylkesvei 53 på strekningen Årdal-Tyin stengt på grunn av rasfare, og fylkesvei 13 Gaularfjell er stengt på grunn av uvær. Riksvei 13 Vikafjellet er stengt på grunn av snøras.Fredag sendte NVE ut flomvarsel for Vestlandet og i Agder-fylkene. Det er ventet store nedbørsmengder i løpet av helgen, og kombinert med snøsmelting på grunn av mildværet i området frykter NVE for lokale oversvømmelser og jordskred. Det er fare for lokale oversvømmelser som følge av is og snø som delvis tetter rør, sluk og andre avløpsveier. Folk i Kristiansand har allerede fått føle dette på kroppen. Natt til lørdag måtte politiet sperre av E39 i Hannevika på grunn av oversvømte veier, skriver Fædrelandsvennen. Både i Lofoten og i Rogaland, Hordaland og Sogn og Fjordane er det ventet å blåse opp til full storm i løpet av lørdag kveld. Store deler av Lofoten opplevde strømbrudd lørdag. Strømmen var først borte en halvtime midt på dagen, og var deretter svært ustabil. Dette rammet over 15.000 kunder, men ved 13-tiden var strømforsyningen stabil igjen.
Uværet i romjulen fortsetter flere steder i Norge. Sterk vind og mye snø sørger for stengte veier i Nord-Norge, mens på Vestlandet er det store vannmasser som skaper problemer.